Document ID: /roh_data/filtered/fineweb-2-filterrobots_roh.jsonl.gz/7463

A partir dal 1. da schaner 2019 remplazza ina taxa independenta dals apparats la taxa da recepziun actuala (Billag). La nova taxa per radio e televisiun importa nov a 365 francs per chasada privata ad onn. Mintga chasada privata e mintga interpresa cun sedia en Svizra è suttamessa a la taxa. I n'emporta betg, schebain insatgi retschaiva ils programs da radio e televisiun via satellit, antenna u internet – ed era betg tge gener d'emissiuns ch'ina persuna consumescha.
In'interpresa cun ina svieuta da passa 500 000 francs paja tut tenor svieuta tranter 365 e 35 590 francs per onn. Il Cussegl federal decida davart l'autezza e la repartiziun da las taxas.
La SRG SSR porscha programs da radio e televisiun per incumbensa da la publicitad: il service public. Ella serva exclusivamain a la communitad e n'ha betg la mira da far in gudogn. La SRG SSR sa finanziescha per gronda part d'entradas da taxas, però era da contribuziuns da sponsurs, da propaganda e d'autras entradas commerzialas. Ella survegn taxas per ademplir l'incumbensa dal cussegl federal: producir e derasar programs da radio e televisiun equivalents per l'entira Svizra en tut las quatter linguas naziunalas. Questas taxas vegnan incassadas da l'interpresa Serafe SA, il link avra en ina nova fanestra.